PATVIRTINTA

„ISM Vadybos ir ekonomikos universitetas“, UAB Rektoriaus 2025 m. gegužės 6 d.

Įsakymu Nr. 2025/01-07-48

**VIEŠOJO SEKTORIAUS, VALSTYBINIO SEKTORIAUS BEI NEVYRIAUSYBINIO SEKTORIAUS (NVO)** **VADOVŲ UGDYMO**

**VADOVŲ MAGISTRANTŪROS STUDIJŲ PROGRAMOS PROJEKTO (STEP UP)**

**KONKURSO NUOSTATAI**

# 1. Bendroji dalis

1.1. Konkurso nuostatai (toliau – Nuostatai) viešojo sektoriaus, valstybinio sektoriaus bei nevyriausybinio sektoriaus (NVO) vadovų priėmimą į „ISM Vadybos ir ekonomikos universitetas“, UAB (toliau – ISM) Vadovų magistrantūros studijų modulius, pagal ISM įgyvendinamą STEP UP projektą (toliau – Projektas).

1.2. Projekto tikslas – sudaryti sąlygas resursų stokojančių viešojo sektoriaus, valstybinio sektoriaus bei nevyriausybinio sektoriaus (NVO) įmonių, įstaigų ir/ar organizacijų vadovams įgyti vadybinių (strateginio valdymo, finansų, projektų, rinkodaros, procesų, žmogiškųjų išteklių valdymo, lyderystės ir pan.) žinių, kurios leistų efektyviau valdyti organizacijas, įtraukti darbuotojus bei įgalinti pokyčius konkrečiame sektoriuje, įmonėje/įstaigoje ar organizacijoje, kurios reikšmingai prisideda prie valstybės atsparumo didinimo.

# 2. Projekto galiojimas ir sąlygos

2.1. ISM numato priimti studijuoti iki 10 (dešimt) pagal Nuostatus atrinktų vadovų studijuoti ISM Vadovų magistrantūros programos moduliuose per semestrą, tačiau, atsižvelgiant į poreikį ir galimybes, studentų skaičius gali būti koreguojamas.

2.2. Modulio studijų trukmė – 1 semestras.

2.3. Modulio apimtis – 30 ECTS kreditų. Kreditai suteikiami gavus teigiamus („išlaikyta“) pažymius už modulio egzaminą ir tiriamąjį darbą.

2.4. Kiekvieną semestrą ISM Vadovų magistrantūros studijose vykdomi moduliai, jų tvarkaraščiai ir bendrosios vadovų priėmimo sąlygos skelbiamos [Vadovų magistrantūra - ISM Executive School](https://executive.ism.lt/vadovu-magistrantura/).

2.5. Į ISM Vadovų magistrantūros studijų modulius pagal konkursą priimtiems vadovams taikoma iki 50 proc. nuolaida pirmojo studijuojamo modulio studijoms. Kitos su studijomis susijusios išlaidos nėra kompensuojamos.

# 3. Kandidatų tinkamumo kriterijai

3.1. Kandidatai, kurie priimami studijuoti pagal Projektą, turi tenkinti abu iš išvardintų kriterijų:

3.1.1. Dirbti vadovaujamose pareigose viešojo valstybinio ar nevyriausybinio sektoriaus (NVO) įmonėje/įstaigoje ar organizacijoje;

3.1.2. Vykdyti veiklą, kuri reikšmingai prisideda prie valstybės atsparumo didinimo, įskaitant bet neapsiribojant: energetinę nepriklausomybę, nacionalinio saugumo stiprinimą, sveikatos sistemos atsparumo gerinimą, gynybos ir infrastruktūros stiprinimą ar prisidėjimą prie tvarios ir atsparios ekonomikos kūrimo.

# 4. Kandidatų tinkamumo ir atrankos kriterijai

4.1. Kandidatams į ISM Vadovų magistrantūros modulių studijas taikomi bendrieji priėmimo į ISM Vadovų magistrantūros studijas reikalavimai, skelbiami ISM interneto puslapyje [Vadovų magistrantūra - ISM Executive School](https://executive.ism.lt/vadovu-magistrantura/).

4.2. Kandidatuoti studijuoti pagal Projektą gali tik tie vadovai, kurie atitinka Nuostatų 3.1. punkte nurodytus reikalavimus ir nėra anksčiau studijavę ISM Vadovų magistrantūros studijose.

4.3. Siekiant užtikrinti Projekto poveikio tęstinumą, kandidatas dokumentų pateikimo metu turi turėti neterminuotą darbo sutartį su atstovaujamu subjektu. Jei darbo sutartis terminuota, jos pabaigos terminas turi būti bent šešiais mėnesiais vėlesnis už numatomą modulio baigimo datą.

4.4. Kandidatai turi būti dirbę vadovaujamą darbą, atitinkantį Nuostatų trečiojoje dalyje nurodytus kriterijus, ne mažiau nei trejus metus.

4.5. Vadovaujamas darbas turi atitikti bent vieną iš šių kriterijų (kriterijai gali būti sumuojami; didesnis vertinimas pagal vieną kriterijų gali kompensuoti kito kriterijaus trūkumą):

4.5.1. Vadovavimas ne mažiau kaip trims tiesiogiai ar netiesiogiai pavaldiems darbuotojams;

4.5.2. Vadovavimas projektui ar neprojektinei veiklai, kai projekto (veiklos) apimtis ne mažiau kaip vieneri metai ir ne mažiau nei 50 000 eurų vienerių metų laikotarpiui.

4.6. Pateikdami gyvenimo aprašymą (CV), kandidatai turi pagrįsti savo atitiktį Nuostatams. Pateikiama rekomendacija taip pat turi atspindėti atitiktį Nuostatams bei numatomą tęstinumą viešąjame, valstybiniame arba nevyriausybiniame sektoriuje (NVO). ISM pasilieka teisę paprašyti papildomų dokumentų atitikčiai ar kontaktų rekomendacijoms pagrįsti.

4.7. Motyvaciniame laiške kandidatai turi atskleisti savo motyvaciją mokytis apskritai bei pageidaujamuose moduliuose, numatomus pokyčius, kuriuos po studijų tikisi gebėti įgyvendinti savo darbovietėje, bendruomenėse ir sektoriuje, bei atitikimą kitiems vertinimo kriterijams.

4.8. Pildydami registracijos formą ir pateikdami dokumentus, kandidatai turi nurodyti tris pageidaujamus studijuoti modulius prioriteto tvarka. ISM pasilieka teisę į konkretų modulį priimti ne daugiau dviejų kandidatų, studijuojančių pagal Projektą. Kandidatams siūlomi jų pageidaujami moduliai atsižvelgiant į ISM galimybes priimti į modulį, kandidatų konkursinį balą bei pagal pateiktą kandidatų prioriteto tvarką.

4.9. Iki motyvacinio pokalbio kandidatai vertinami pagal šiuos kriterijus:

|  |  |
| --- | --- |
|   | Maksimalus balų skaičius  |
| Vadovavimo patirtis viešąjame, vastybiniame arba nevyriausybiniame sektoriuje (NVO) | 10 |
| Vadovavimo lygmuo ir galėjimas įgyvendinti pokytį  | 10 |
| Įstaigos/įmonės ar organizacijos poreikis vadovų vadybinių kompetencijų ugdymui  | 10 |

4.10. ISM pasilieka teisę kviesti ne daugiau nei 15 daugiausiai balų surinkusių kandidatų į motyvacinį interviu. Pakviestieji ir nepakviestieji kandidatai informuojami elektroniniu paštu.

4.11. Individualaus motyvacinio pokalbio su konkurso komisija (toliau – Komisija) metu kandidatas vertinamas dešimtbale sistema pagal šiuos kriterijus ir jų svorį:

|  |  |
| --- | --- |
|   | Kriterijaus procentais svoris,  |
| Vadovavimo patirtis viešojo, valstybinio arba nevyriausybiniame (NVO) sektoriuje | 25 |
| Motyvacija įgyvendinti pokyčius viešojo, valstybinio arba nevyriausybinio (NVO) sektoriuose ar valdymo srityje | 30 |
| Vadovavimo lygmuo ir galėjimas įgyvendinti pokytį  | 30 |
| Poreikis vadovų vadybinių kompetencijų ugdymui viešojo, valstybinioarba nevyriausybinio (NVO) valdymo srityje | 15 |

4.12. Dalis motyvacinio pokalbio gali vykti angų kalba. Anglų kalbos žinių įvertinimas nėra konkursinio balo sudėtinė dalis, tačiau studijoms yra būtinas anglų kalbos žinių lygis (upper intermediate), todėl kandidatai, neatitinkantys šio kriterijaus studijuoti nebus kviečiami.

4.13. Kandidatai atrenkami konkurso būdu. Komisiją sudaro:

ISM Vadovų magistrantūros programos direktorė;

ISM Pardavimų ir marketingo direktorė;

ISM Vadovų studijų pardavimų ir verslo vystymo vadovė.

4.14. Komisija veikia vadovaudamasi nešališkumo, teisingumo, skaidrumo, poveikio maksimizavimo principais.

4.15. Komisijos narių vertinimai apvalinami laikantis aritmetinio vidurkio.

4.16. Jei yra du ar daugiau kandidatų, surinkusių vienodą balų skaičių, pirmenybė studijuoti (bei pirmenybė studijuoti pasirinktą modulį) teikiama:

4.16.1. Kandidatui, gavusiam aukštesnius įvertinimus už poreikio vadovų vadybinių kompetencijų ugdymui įstaigoje/organizacijoje pagrindimą;

4.16.2. Kandidatui, gavusiam aukštesnius įvertinimus už galėjimo įgyvendinti pokytį pagrindimą.

4.17. ISM pasilieka teisę priimti mažiau nei dešimt kandidatų į semestro studijas, jei nesusidaro reikiamas kandidatų skaičius, arba jei dalyvavę konkurse kandidatai nesurenka 7,5 ir daugiau konkursinių balų.

4.18. Komisijos vertinimai kolegialūs, galutiniai ir neginčijami.

4.19. Rezultatai kandidatams pranešami elektroniniu paštu. Kandidatams skelbiamas galutinis sprendimas – priimti ar nepriimti studijuoti pagal konkursą. Individualūs Komisijos narių vertinimai neskelbiami.

# 5. Priėmimo procedūra

5.1. Svarbiausios konkurso datos: pradžia, dokumentų pateikimo terminai, motyvacinių pokalbių datos, kandidatų informavimas apie rezultatus, priimtų kandidatų dokumentų pateikimo terminai ir procesas skelbiami ISM interneto puslapyje <https://www.ism.lt/step-up-projektas/> bei <https://executive.ism.lt/vadovu-magistrantura/> prieš kiekvieno semestro priėmimo pradžią.

5.2. Registruodamiesi kandidatai privalo pateikti visus dokumentus, nurodytus bendrojo priėmimo taisyklėse, skelbiamose ISM interneto puslapyje https://executive.ism.lt/vadovu-magistrantura/[,](http://www.ism.lt/vadovu-magistrantura) taip pat papildomus dokumentus: laisvos formos darbovietės patvirtinimą apie darbo santykius pagal neterminuotą darbo sutartį bei dokumentą, įrodantį kandidato atitikimą bent vienam iš šių nuostatų 4.4. punkte nurodytam kriterijui.

5.3. Kandidatai informuojami apie dokumentų gavimą, jų pakankamumą bei numatomą Komisijos posėdžio datą elektroniniu paštu per penkias darbo dienas nuo visų dokumentų gavimo dienos.

5.4. Kandidatai informuojami apie konkurso rezultatus per penkias darbo dienas po Komisijos posėdžio datos asmeniškai elektroniniu paštu.

5.5. Pakviesti studijuoti kandidatai papildomai turi susikurti paskyrą my.ism.lt sistemoje ir įkelti reikalaujamus bendrojo priėmimo dokumentus iki nustatytos bendrojo priėmimo pabaigos bei pasirašyti studijų sutartį.

5.6. Pakviesti studijuoti kandidatai įsipareigoja informuoti savo tiesioginius vadovus ir/arba įstaigos steigėjus apie priėmimą į studijas ir prisiima atsakomybę už studijoms tinkamo darbo laiko suderinimą.

# 7. Baigiamosios nuostatos

7.1. Pakviestasis studijuoti kandidatas įsipareigoja geranoriškai dėti visas nuo jo priklausančias pastangas sėkmingai pabaigti studijų modulį.

7.2. ISM bei pakviestieji studijuoti studentai laisva valia geranoriškai siekia dalyvauti Projekto informacinėje sklaidoje, gerųjų praktikų viešinime ir patirties perdavime.

7.3. Jei priimtasis studijuoti vadovas semestro eigoje palieka atstovaujamą darbovietę ir negali pateikti įrodymų, jog tęsia veiklą viešojo, valstybinio ar nevyrausybiniame (NVO) sektoriuje, atitinkančiame Nuostatų 3-iojoje dalyje nurodytus reikalavimus, jis/ji įsipareigoja sumokėti studijų mokestį, proporcingą paskaitų skaičiui, įvykusiam jam nebedirbant viešojo, valstybinio ar nevyriausybinio ar (NVO) sektoriaus įonėje/įstaigoje ar organizacijoje, išskyrus atvejus, kuomet Komisijos sprendimu nuspręsta kitaip.

7.4. ISM pasilieka teisę savo nuožiūra, pildyti ar keisti šiuos Nuostatus.